**Adună-mă**

*Constantin Ciuca*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Adună-mă cu buzele nopţii şi cu vorbele ei

şi apoi

calculează-te pe tine până la doi,

spunea femeia așezându-se peste somnul

meu.

Tocmai expir

al doilea număr,

deschide gura să cresc în tine

ramură de trandafir

înlăuntrul altei ramuri de trandafir,

spunea ea.

Desfă-ţi somnul în nesfârșite fășii de mătase

şi catifea

în care să mă prind ca într-o plasă de peşte.

Cu mine de vânt

recalculează-te.

Ah, am strigat înmugurind prin somn

de parcă ceream ajutor,

aud cifra 2 din cifra 1 cum se rupe şi creste

în trupul meu de pământ

pe o margine abruptă de nor.